Ramaphosa beweer OB bekom CR17-bankstate onwettigPres. Cyril Ramaphosa. (Foto: Elmond Jiyane/GCIS) Pres. Cyril Ramaphosa se regsverteenwoordigers het die hof versoek dat sekere inligting in die rekords van die Openbare Beskermer se ondersoek na hom nie openbaar gemaak word nie. Dié versoek is hangende ŉ beslissing oor óf die inligting wettig bekom is en óf dit wettig verkry is met betrekking tot die klagte wat ondersoek word. “Indien die versoek toegestaan word en sodra die geldigheid van die bron van die dokumente en die toepaslikheid daarvan om in die rekord opgeneem te word vasgestel is, is daar niks wat die hof verhinder om te beslis dat van die inligting of al die inligting openbaar gemaak moet word nie,” het Khusela Diko, die president se woordvoerder, gesê. Dit kom nadat Ramaphosa daarvan bewus gemaak is dat vertroulike bankbesonderhede van die donateurs en ontvangers van die CR17-veldtog aan die media gelek is. Die CR17-veldtog het daartoe gelei dat Ramaphosa in 2017 tot leier van die ANC verkies is. “Die inligting, wat vermoedelik slegs in die Openbare Beskermer se besit is, bevat bankstate van derde partye wat private transaksies aangeteken het en wat streng vertroulik is,” het Diko gesê. Volgens Ramaphosa kom dit neer op ’n skending van die reg op privaatheid, en wat dit nog kommerwekkender maak, is dat dit duidelik blyk dat hierdie inligting van die begin af op ’n onwettige manier verkry is. “Die selektiewe verspreiding van hierdie bankbesonderhede is duidelik bedoel om die president verdag te probeer maak, en volg op die onlangse verslag van die Openbare Beskermer waarin daar intensief op die befondsing van die CR17-veldtog gefokus was.” Adv. Busisiwe Mkhwebane het in haar verslag bevind dat die president die parlement opsetlik mislei en die etiese kode vir die uitvoerende gesag oortree het. Mkhwebane het ŉ omvattende verslag van 106 bladsye bekendgemaak waarin sy bevind Ramaphosa het die parlement doelbewus mislei oor die R500 000 wat Bosasa (nou African Global Operations) aan sy veldtog geskenk het om president van die ANC te word. Adv. Busisiwe Mkhwebane, die Openbare Beskermer, in die Konstitusionele Hof. (Skermgreep: Siphelele Dludla/ANA) Volgens Diko het nóg die president nóg die veldtog enige iets verkeerd gedoen. “Dit is algemene en aanvaarde praktyk in Suid-Afrika en wêreldwyd vir partye en kandidate om geld vir veldtogte in te samel van donateurs.” Daar is volgens Diko van die begin af deur die CR17-veldtog se span en Ramaphosa ooreengekom dat dit ŉ skoon veldtog moet wees wat binne die nodige wetlike voorskrifte en in ooreenstemming met die waardes en beginsels van hul organisasie bedryf moet word. “Daar is ooreengekom dat die veldtog geld sou insamel van private persone wat die pogings om die integriteit en samehorigheid van die ANC te herstel, ondersteun en Suid-Afrika weer op ’n pad van groei en transformasie te plaas, met die duidelike verstandhouding dat hul bydrae hulle geen spesiale gunste of onbehoorlike voordeel sou besorg nie.” Volgens Diko is fondse verkry uit ’n breë deursnit van die Suid-Afrikaanse samelewing, soms met behulp van ondersteunende individue wat toegang tot verskillende netwerke gehad het. “Meer as honderd individue het volgens hul middele bydraes tot die veldtog gelewer. Die skenkings is op ’n vertroulike grondslag gemaak.” Ramphosa het volgens Diko in sy antwoord aan die OB en in hofdokumente aangedui dat die fondse aangewend is om ’n verskeidenheid veldtogaktiwiteite te ondersteun, insluitend mobilisering, kommunikasie, navorsing, sekuriteit, administrasie, logistieke ondersteuning (reis en verblyf), sowel as toelaes en salarisse. “Die president kan die Suid-Afrikaanse publiek verseker dat die CR17-veldtog as ŉ skoon veldtog bedryf is en in die gees van die land se ryk demokratiese tradisies, naamlik verantwoordbaarheid, eerlikheid en integriteit.”